Pta-man (60) in sy bed oorrompel tydens rooftogArgieffoto: Kent Williamson ŉ 60-jarige man van Erasmia in Pretoria is met ŉ mes in die gesig gesteek nadat drie verdagtes hom uit sy slaap wakker geskud en hom van waardevolle artikels beroof het. Konst. Mandlakayise Zwane, woordvoerder van die polisie, sê die voorval het in die vroeë oggendure vroeër vandeesweek plaasgevind. “Die man het nog geslaap toe hy skielik deur die drie verdagtes, wat met messe gewapen was, wakker gemaak is. Hy is beveel om alle waardevolle goed aan hulle te gee en is toe deur een van die verdagtes met ŉ mes in die gesig gesteek,” sê Zwane. Volgens hom het die verdagtes die huis geplunder. Die verdagtes is egter net weg met goed met ŉ geraamde waarde van R6 700, waaronder ŉ randsnyer en ŉ selfoon. Zwane sê ŉ saak van huisroof word tans deur die polisie ondersoek. Die 60-jarige man se wond is nie kritiek nie. Enigiemand met inligting word gevra om die Erasmia-polisie te kontak by 08600 10111 (misdaadnoodlyn).